Man wat glo vyfjarige vermoor dood aangetrefArgieffoto ŉ 28-jarige man wat in hegtenis geneem is omdat hy na bewering sy vrou en kinders Sondag tydens ŉ voorval van huishoudelike geweld aangeval het, is dood in sy tronksel in die korrektiewe sentrum in Louis Trichardt in Limpopo aangetref. Die man se vyfjarige seuntjie het ná die voorval aan sy beserings beswyk. Lt.kol. Moatshe Ngoepe, woordvoerder van die polisie, het gesê Kenneth Netsiongani is Dinsdagoggend aangetref waar hy in sy sel gehang het. Hy het verduidelik ŉ geregtelike doodsondersoek word gedoen, maar daar word in die stadium geen vuilspel vermoed nie. Netsiongani het verlede week in die Waterval-landdroshof verskyn op aanklagte van moord en poging tot moord. Hy was tydens sy inhegtenisneming uit op parool ná hy 15 jaar tronkstraf uitgedien het vir ŉ vonnis op aanklag van moord wat hy in 2010 opgelê is. Netsiongani het glo sy vrou (25) en hul twee kinders, onderskeidelik drie en vyf jaar oud, op 3 Desember verskeie kere met ŉ skerp voorwerp aangeval voor hy van die toneel gevlug het. Die vrou en kinders is in ŉ ernstige toestand na hospitale gehaas, maar Andani Ngholele (5) het aan sy beserings beswyk.